El Centre de Formació Les Sitges llança l’Aula d’Estiu 2015
2025-07-24

Finalitzat el curs regular, el Centre de Formació Les Sitges, de l’Institut Municipal de Cultura i Joventut de Burjassot, llança ara l’Aula d’Estiu 2015, amb l’objectiu de continuar oferint propostes de formació i aprenentatge en diferents disciplines, durant l’època estival.

Per a aquest estiu, el Centre de Formació Les Sitges ofereix dues branques de formació. Una d’elles se centra en l’anglés, amb tres possibilitats de formació. D’una banda, s’ofereixen els cursos de preparació per a dos exàmens oficials: el First Certificate (FCE) i el Preliminary English Test (PET). Tots dos cursos es desenvoluparan, en la Casa de Cultura, del 29 de juny al 17 de juliol. Les classes per al FCE seran els dimarts i dijous de 10 a 11.30 h i d’11 h a 12.30 h i estan dirigides a les persones que es volen presentar a l’examen del 29 de juliol de 2015. Com a requisit, cal haver cursat el curs FCE en el Centre Cultural Les Sitges en 2014-2015 o tenir un nivell intermedi-alt d’anglés.

Les classes per al PET seran els dilluns i dimecres, d’11 a 12.30 h i els divendres d’11.30 a 13 h i estan dirigides a persones que es volen presentar a l’examen del 28 de juliol de 2015. Si escau, seran requisits haver cursat el curs de PET en el Centre de Formació Les Sitges en 2014-2015 o tenir nivell intermedi d’anglés. Tots dos cursos tenen el mateix preu, 37,50 euros i també en tots dos casos s’emetrà certificat d’assistència.

I com a nova de la branca d’anglés, el Centre de Formació Les Sitges ofereix l’oportunitat de viatjar a Irlanda, concretament al Cork English College (http://www.corkenglishcollege.ie/) per gaudir de dues setmanes de classes i activitats d’immersió lingüística. Per als joves d’entre 12 i 17 anys s’ha dissenyat un viatge que es desenvoluparà del 3 al 15 d’agost. En Cork, els joves s’allotjaran en famílies amb pensió completa i rebran 20 hores setmanals d’anglés. A més, participaran en nombroses activitats socials i culturals a la vesprada. D’altra banda, les persones de 18 anys endavant podran dissenyar el seu propi programa de viatge i immersió lingüística.

En ambdós casos, els viatges estan organitzats per la Cork English College. Les persones interessades rebran tota la informació i l’assessorament necessari en info@burjassot.org i en el telèfon 96 316 06 30.

L’altra gran branca de formació d’aquesta Aula d’Estiu 2015 se centra en el Curs de Monitor de Temps Lliure, en format intensiu, amb el qual s’obtindrà el títol oficial expedit per la GVAJOVE. L’Escola ANIMA’T torna amb aquest curs intensiu, amb una durada de 125 hores lectives, que es desenvoluparà de l’1 al 29 de juliol en la Casa de Cultura, en horari, de dilluns a divendres, de 9 a 14 h. Per matricular-se, caldrà haver complit els 18 anys abans de juliol 2017. El preu del curs és de 196,25 euros.

Per als cursos d’anglés i de Monitor, a partir del 4 de juny, es podran realitzar les inscripcions en la seu electrònica de l’IMCJB o presencialment en el Servei d’Informació de la Casa de Cultura, demanant cita prèvia, en la web municipal o cridant al 96 316 06 30.